በኮሮና ቫይረስ የተያዙና የተጠረጠሩ ሰዎች በመመዝገብ መከታተል የሚያስችል ሶፍትዌር ተሰራ
አዲስ አበባ፡- በኮሮና ቫይረስ የተያዙና የተጠረጠሩ ሰዎችን መረጃ መመዝገብ የሚችል የሞባይልና የዌብ ሳይት መተግበሪያ ሶፍትዌር መስራቱ የኢትዮጵያ ስፔስ ሳይንስና ቴክኖሎጂ ኢንስቲትዩት ገለጸ::
የኢትዮጵያ ስፔስ ሳይንስና ቴክኖሎጂ ኢንስቲትዩት ዳይሬክተር ዶክተር ሰለሞን በላይ ለአዲስ ዘመን ጋዜጣ እንደገለጹት፤ የዓለማችን ችግር የሆነውን የኮሮና ቫይረስ ለመከላከልና ለመቀነስ ተቋሙ ያለውን ልምድ ተጠቅሞ በቴክኖሎጂው ዙሪያ ሦስት አንኳር ጉዳዮች በመለየት የሞባይልና የዌብ ሳይት መተግበሪያ የሶፍትዌርና የመተንፈሻ መርጃ መሣሪያ (ቬንትሌተር) መስራቱ አስታውቀዋል። 
በኮሮና ቫይረስ የተያዙና የተጠረጠሩ ሰዎችን መረጃ መመዝገብ የሚችል የሞባይልና የዌብ ሳይት አፕሊኬሽን ሶፍትዌር በተቋሙ ባለሙያዎችና ኢንጂነሮች የተሰራ መሆኑን ገልጸው፤ በቫይረሱ የተያዙ፤ የተጠረጠሩና ከለይቶ ማቆያ የወጡ ሰዎችን የነበራቸውም ንክኪ እና የቆዩባቸው ቦታዎች ለማወቅ የሚደረገውን ምርመራ እና የማጣራት ማቅለል የሚያስችሉ መተግበሪያዎች መሆናቸውን አመልክተዋል። 
የሞባይል አፕሊኬሽን ሶፍትዌር የሚሰጠው አገልግሎት አንድ ሰው በኮሮና ቫይረስ ከተያዘም ሆነ ከተጠረጠረ ወይም ለይቶ ማቆያ የነበረ ሰው ከለይቶ ማቆያው በሚወጣበት ጊዜ ከማን ጋር እንደተገናኘ፣ የት እንደሄደ ማወቅ የሚያስችል የቦታዎች ግንኙነትን (ሎኬሽን ትራክ) ያለውና መረጃ ለዋና ማዕከሉ በመስጠት የሚጠቁም መተግበሪያ መሆኑን ጠቁመዋል።
 የሞባይል ሶፍትዌሩ በተለያዩ ቋንቋዎች የተሰራ ሲሆን እያንዳንዱ ተጠቃሚ ሞባይል ስልኩ ላይ በቀላሉ በመጫን በሚፈልገው ቋንቋ ሊጠቀምበት የሚያስችል መሆኑን ጠቁመው፤ ስለኮሮና ቫይረስም ተጨማሪ መረጃን የሚሰጥና አካላዊ ርቀትን መጠበቅ እንዳለብን የሚያስገነዘብ መሆኑን አመልክተዋል። 
የዌብሳይት መተግበሪያ ሶፍትዌሩ እያንዳንዱ ቦታ ላይ ያለው መረጃ በግራፍ ያለበትን ደረጃ የሚያሳይና ሰዎች ምልክቱ ከታየባቸው ጊዜ ጀምሮ በዌብሳይቱ በየጊዜው ያሉበትን ደረጃ የሚያሳውቁበት መሆኑን አስታውቀው፤ መተግበሪያው በቫይረሱ የተጠቁ ሰዎች ያሉበት አካባቢም ጭምር የሚጠቁም መሆኑን አመልክተዋል። በየአካባቢው ያለው የቫይረሱ ስርጭት ምን ደረጃ ላይ እንደሆነ ለመለየትና እንደአስፈላጊነቱም አጠቃላይ ምርመራ ለማድረግ እንደሚቻል የሚጠቁም መሆኑን አስረድተዋል።
 ከዚህም ጋር በተያያዝ ኮሮና ቫይረስን ለመከላከል ያላቸውን ልምድ ተጠቅመው በራሳቸው ዲዛይን በመጠቀም የመተንፈሻ መርጃ መሣሪያ (ቬንትሌተር) በ8 ኢንች ቴሌስኮፕ እና በ3ዲ ፕሪንተር በመጠቀም መሰራቱን ጠቁመው፤ በብዛት ለማምረት ለሚመለከተው ክፍል ማስተላለፋቸውን ገልጸዋል። 
ተቋሙ እነዚህን ሥራዎች ከመስራት ጎን ለጎን ዘላቂ የሆነ ምርምር በማድረግ የኮሮና ቫይረስ በሀገራችን ካለው የአየር ንብረት ለውጥ ላይ በሁሉም ረገድ ያለው ተጽፅኖ ምን እንደሚመስል ቡድን በማቋቋም ምርምር እየሰራ እንደሚገኝ አስታውቀዋል። 
የተቋሙ የምርምር ሥራዎችን የሚያደርገው ለኮሮና ቫይረስ ብቻ ሳይሆን ቀጣይነት ባለው መልኩ እንደሆነ ገልጸዋል።አዲስ ዘመን ግንቦት 3/2012 ወርቅነሽ ደምሰው